CELEX: 62019TN0610
Language: da
Date: 2019-09-09 00:00:00
Title: Sag T-610/19: Sag anlagt den 9. september 2019 – Deutsche Telekom mod Kommissionen

28.10.2019   
            
            
               DA
            
            
               Den Europæiske Unions Tidende
            
            
               C 363/31
            
         
      Sag anlagt den 9. september 2019 – Deutsche Telekom mod Kommissionen
      (Sag T-610/19)
      (2019/C 363/40)
      Processprog: tysk
      
         Parter
      
      
         Sagsøger: Deutsche Telekom AG (Bonn, Tyskland) (ved advokaterne P. Linsmeier, U. Soltész, C. von Köckritz og P. Lohs)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse af 28. juni 2019, hvorved Kommissionen gav afslag på anmodningen om betaling af morarenter, annulleres i henhold til artikel 263, stk. 4, TEUF.
               
            
                  —
               
               
                  Unionen, repræsenteret ved Kommissionen, tilpligtes at betale sagsøgeren en økonomisk kompensation på 2 580 374,07 EUR for den skade, sagsøgeren har lidt, derved at selskabet i tidsrummet fra den 16. januar 2015 til den 19. februar 2019 ikke kunne benytte det uden retsgrundlag betalte beløb, således at sagsøgeren ikke kunne opnå det afkast, selskabet normalt ville have fået af dette beløb, eller sænke sine kapitalomkostninger tilsvarende.
               
            
                  —
               
               
                  Subsidiært, hvis Retten ikke giver medhold i den anden påstand, betales sagsøgeren en økonomisk kompensation på 1 750 522,83 EUR for den skade, sagsøgeren har lidt, derved at Kommissionen nægtede at betale sagsøgeren morarenter i tidsrummet fra den 16. januar 2015 til den 19. februar 2019 af beløbet på 12 039 019 EUR, og dette med Den Europæiske Centralbanks rentesats for dens vigtigste refinansieringstransaktioner med tillæg af 3,5 procentpoint for tidsrummet fra den 16. januar 2015 til den 19. februar 2019, eller, mere subsidiært, kompensation med et andet beløb, som Retten finder passende, beregnet på grundlag af en morarentesats, som Retten finder passende.
               
            
                  —
               
               
                  Det fastslås, at det beløb, der i henhold til den anden og den tredje påstand skal betales af Kommissionen for tidsrummet fra afsigelse af dommen i nærværende sag og til Kommissionens fulde betaling deraf ligeledes forrentes med Den Europæiske Centralbanks rentesats for dens vigtigste refinansieringstransaktioner med tillæg af 3,5 procentpoint, subsidiært med en anden morarentesats, som Retten finder passende.
               
            
                  —
               
               
                  Europa-Kommissionen og Den Europæiske Union tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremført følgende anbringender.
      
                  1.
               
               
                  Første anbringende (annullationspåstand): Kommissionen har med sin nægtelse af at betale sagsøgeren morarenter tilsidesat sin pligt til at opfylde dom af 13. december 2018, Deutsche Telekom mod Kommissionen (T-827/14, EU:T:2018:930), som blev bekræftet i dom af 5. september 2019, Den Europæiske Union mod Guardian Europe (C-447/17 P, EU:C:2019:672), og Kommissionen har derved tilsidesat artikel 266, stk. 1, TEUF.
               
            
                  2.
               
               
                  Andet anbringende (annullationspåstand): Tilsidesættelse af begrundelsespligten i henhold til artikel 296, stk. 2, TEUF
                  Sagsøgeren gør i denne henseende gældende, at afgørelsen om afslag var utilstrækkeligt begrundet, fordi den ikke i tilstrækkelig grad tydeliggjorde grunden til afslaget på sagsøgerens anmodning om morarenter. Det er fortsat uklart, om Kommissionen antager, at artikel 90 i Kommissionens delegerede forordning (EU) nr. 1268/2012 (1) også regulerer kravet på morarenter i henhold til artikel 266, stk. 1, TEUF, udtømmende, og hvorledes en sådan fortolkning er forenelig med fast retspraksis om Kommissionens pligt til betaling af morarenter i henhold til artikel 266, stk. 1, TEUF.
               
            
                  3.
               
               
                  Tredje anbringende (påstand om skadeserstatning): Sagsøgeren har lidt skade som følge af at have mistet muligheden for at benytte den for meget betalte del af den retsstridige bøde i henhold til artikel 266, stk. 2, TEUF, artikel 268 TEUF og artikel 340, stk. 2, TEUF, og subsidiært på grund af nægtelsen af betaling af morarenter.
               
            
         (1)  Kommissionens delegerede forordning (EU) nr. 1268/2012 af 29.10.2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT 2012 L 362, s. 1).